Breiðablik styrkti stöðu sína á toppi úrvalsdeildar karla í fótbolta í gærkvöldi og Skagamenn lyftu sér upp úr botnsætinu með öðrum sigrinum í röð.
Breiðablik er með níu stiga forystu á toppi úrvalsdeildar karla í fótbolta þegar þrjár umferðir eru eftir af hefðbundinni deildarkeppni. Að henni lokinni tekur við úrslitakeppni.
Fjórir leikir voru spilaðir í deildinni í gær og einn er á dagskrá í kvöld þegar Valur og Fram mætast á Hlíðarenda. Blikar tóku á móti Leiknismönnum sem eru í harðri fallbaráttu á Kópavogsvelli. Mikkel Qvist skoraði eina mark fyrri hálfleiksins en Breiðablik fékk tækifæri til að tvöfalda forystuna rétt fyrir leikhlé þegar dæmd var vítaspyrna en Atli Jónasson varði frá Höskuldi Gunnlaugssyni.
Sölvi Snær Guðbjargarson, Gísli Eyjólfsson og Dagur Dan Þórhallsson skoruðu eitt mark hver í síðari hálfleiknum og Blikar unnu 4-0. KA-menn eru í öðru sæti deildarinnar og mistókst að saxa á forskot Breiðabliks í gær því liðið tapaði 3-2 fyrir Víkingi á heimavelli og hleypti ríkjandi Íslandsmeisturunum þannig nær sér. Víkingur er í þriðja sæti stigi á eftir KA og á leik til góða.
Skagamenn eru nú búnir að vinna tvo leiki í röð eftir erfitt sumar og lyftu sér með 1-0 sigri á Keflavík í gær upp fyrir Leikni á botni deildarinnar en Leiknismenn eiga leik til góða. Oliver Stefánsson skoraði sigurmarkið örstuttu fyrir leikslok.
Staðan á botninum er nú þannig að ÍBV sem vann Stjörnuna í gær 3-1 er með átján stig í níunda sæti, FH sem gerði markalaust jafntefli við KR er með fimmtán stig í tíunda sæti, þá kemur ÍA með 14 stig í ellefta sæti og loks Leiknir með þrettán stig í tólfta og neðsta sæti en á eins og fyrr segir leik til góða.
Valur og Fram mætast kl. kortér yfir sjö. Valsarar eru í fjórða sæti deildarinnar og nýliðar Fram í sjöunda sæti með jafnmörg stig og Keflavík sem er í því áttunda.
Breiðablik styrkti stöðu sína á toppi úrvalsdeildar karla í fótbolta í gærkvöldi og Skagamenn lyftu sér upp úr botnsætinu með öðrum sigrinum í röð. 